Man weer in hof ná wrede aanval op plaas | Maroela Media
Man weer in hof ná wrede aanval op plaas
'n 32-jarige verdagte het Donderdag in die Hankey-landdroshof in die Oos-Kaap verskyn in verband met 'n aanval op 'n plaas in dié omgewing waartydens 'n ma van drie kinders geskiet en glo verkrag is.
Kapt. Gerda Swart, woordvoerder van die polisie, het gesê die saak is tot 14 Junie uitgestel vir verdere ondersoek. Die verdagte het op aanklagte van huisroof, vier aanklagte van poging tot moord, vier aanklagte van ontvoering, verkragting, die onwettige besit van 'n vuurwapen en ammunisie, diefstal en roof met verswarende omstandighede verskyn.
Weens die seksuele aanklagte teen hom, kan sy naam nie bekendgemaak word voordat hy nie in die hof gepleit het nie.
Maroela Media het vroeër berig die verdagte is op 28 Maart in die Nketlana-nedersetting, net 'n paar kilometer van die Lesotho-grens, in hegtenis geneem. Dit kom nadat 'n 44-jarige vrou en haar drie kinders op 23 Maart by 'n huis op hul plaas aangeval is. 'n Aanvaller het toegang tot die huis verkry deur verskeie skote deur 'n glasdeur te skiet en die vrou is in haar rug gewond.
Die aanvaller het die vrou gedwing om, met die koeël steeds in haar rug, saam met hom na 'n kitsbank in Hankey te ry om geld te onttrek. Terwyl die aanvaller besig was om die geld te onttrek, kon die vrou daarin slaag om met haar voertuig weg te kom.
Van die goedere wat tydens die aanval gesteel is, is tydens die verdagte se inhegtenisneming teruggevind.